Natasha Joubert wens Mej. Heelal-wenner geluk | Maroela Media
Natasha Joubert wens Mej. Heelal-wenner geluk
Natasha Joubert tydens die uitdunrondes in haar aandrok. (Foto: Verskaf/Mej. Suid-Afrika Organisasie)
Natasha Joubert, Mej. Heelal Suid-Afrika, het die nuwe Mej. Heelal-kroonwenner geluk gewens nadat Andrea Meza (26) van Mexiko gisteraand in Florida in die VSA gekroon is.
Julia Gama van Brasilië en Janick Maceta Del Castillo van Peru is onderskeidelik as die eerste en tweede prinsesse aangewys.
Joubert (23), wat glo tydens uitdunrondes 'n gunsteling was om met die kroon weg te stap, het nie die top-21 gehaal nie.
"Ek wil eerstens vir Andrea geluk wens. Sy is 'n waardige wenner wat 'n wonderlike Mej. Heelal gaan wees in 'n tyd wat ons dit die meeste nodig het," het Joubert na afloop van die geleentheid gesê.
"Voordat ek aan die kompetisie deelgeneem het, het ek reeds geweet dat ek groot skoene het om te vul en dat ek my beste moet gee. Ek hoop dat Suid-Afrikaners steeds trots is op my, al het ek nie 'n plasing gekry nie. Ek wil almal bedank vir hulle wonderlike ondersteuning. Die Mej. Heelal-ervaring is iets wat ek nooit sal vergeet nie."
Mej. Heelal 2019, Suid-Afrika se Zozibini Tunzi, het Meza tydens die 69ste jaarlikse Mej. Heelal-kompetisie gekroon. Tunzi was weens die Covid-19-pandemie die kroondraer wat die langste die titel gehou het in die geskiedenis van die kompetisie, aangesien die kompetisie nie verlede jaar kon plaasvind nie.
Suid-Afrika se Demi-Leigh Tebow (née Nel-Peters), wat in 2017 as Mej. Heelal gekroon is, het as 'n ontleder en kommentator by die geleentheid opgetree.
Stephanie Weil, hoof van die Mej. Suid-Afrika-organisasie, sê die organisasie is trots op Joubert. "Ons is trots op haar en hoe sy ons as 'n organisasie en 'n land verteenwoordig het op 'n wêreldverhoog. Ons glo dat sy Suid-Afrikaners trots gemaak het en dat haar vertoning uitmuntend was van begin tot einde. Ons sien uit daarna om haar tuis te verwelkom waar haar reis as Mej. Heelal Suid-Afrika sal voortgaan."
Die Mej. Heelal-geleentheid word weer vanaand, Maandag 17 Mei, om 21:30 op 1 Magic, DStv-kanaal 103, uitgesaai.
Natasha Joubert in haar nasionale kostuum tydens die uitdunrondes van die mej. Heelal-kompetisie. (Foto: Verskaf/Mej. Suid-Afrika-organisasie)
Natasha Joubert in haar swemdrag tydens die uitdunrondes van die Mej. Heelal-kompetisie. (Foto: Verskaf/Mej. Suid-Afrika-organisasie)
Mej. Heelal Mej. SA Natasha Joubert
Pofadder-moord: Hof sê oor borgtog
Verskeie hoës by Zuma-verhoor
Forida se beoordeelaars het ongelukkig nie oogartse nie.
Ek verstaan die besigheid maar sleg…hoe word dit beoordeel? Etniese groepe sien tog skoonheid verskillend, is daar kategorieë? Dis interessant maar ek verstaan iets verkeerd, is daar 'n Mej. Heelal in die ooste ook? Daar gaan duidelik baie werk in die kompetisie… is seker net gladnie in my verwysingsraamwerk nie.